Familie van Mooinooi-vroue soek steunJoey van Niekerk en Anisha van Niekerk. Foto: Via Facebook Joey en Anisha van Niekerk se geliefdes het ŉ beroep op die publiek gedoen om hulle Vrydag by die Brits-landdroshof te ondersteun waar drie verdagtes in verband met die vroue se raaiselagtige verdwyning sal verskyn. Joey (32) en Anisha (30) is op 10 Desember omstreeks 07:30 vir die laaste keer in die Mooinooi-omgewing gesien waar hulle saam op ŉ kleinhoewe woon. Joey se pa is onlangs oorlede. Hulle was op pad na Pretoria om sy roudiens by te woon, maar het nooit die Sondag hul eindbestemming bereik nie. Hulle het ook nie verlede Dinsdag die roudiens bygewoon nie. Hul uitgebrande Nissan X-Trail-sportnutsvoertuig is Saterdagoggend in die Magaliesburg-omgewing gevind. Daar was egter geen teken van hulle nie. Aaron Sithole (23), Koos Strydom (53) en ‘n derde verdagte het op 15 Desember vir die eerste keer in die Brits-landdroshof verskyn op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Die saak is tot Vrydag uitgestel wanneer die drie verdagtes na verwagting om borgtog gaan aansoek doen. Die verdagtes is Donderdag in verband met die vroue se verdwyning in hegtenis geneem. Persoonlike besittings, waaronder die vroue se bankkaarte, is in die verdagtes se besit gevind. Wynand van Niekerk (34), Anisha se broer, het Dinsdag aan Maroela Media gesê die gemeenskap word versoek om die familie by te staan en Vrydagoggend by die hof te betoog. “Kan ons namens Anisha en Joey kyk of ons Brits se strate kan volmaak? Ons doen ŉ beroep op elke gemeenskapsforum, leiers van organisasies en individue om saam te span en te help. Ons wil hul borgtogaansoek teenstaan op enige moontlike manier,” het hy gesê. “Anisha en Joey se storie raak ons samelewing. Daar is baie mense wat jaarliks deur hierdie soort misdade geraak word. Kom ons staan saam vir Joey en Anisha en elke ander slagoffer van misdaad in Suid-Afrika.” Van Niekerk het namens die families almal vir hul ondersteuning bedank en diegene wat steeds help om na Anisha en Joey te soek. Ao. Mpeile Talane, woordvoerder van die polisie in Noordwes, het Dinsdag aan Maroela Media gesê die soektog na die vroue duur onverpoosd voort en dat die gemeenskap die polisie in die soektog bystaan. Hy het vroeër beklemtoon hoewel die verdagtes van moord in verband met dié voorval aangekla word, is die vroue se liggame nog nie opgespoor nie. Van Niekerk het Maandag aan Maroela Media gesê die verdagtes is nie aan hulle bekend nie en die familie klou vas aan elke greintjie hoop te midde van die spanning, onsekerheid en hartseer. Hy het gesê die familie is vol lof vir die polisie oor hul hantering van die saak tot dusver. Enigiemand met meer inligting oor die twee vroue se verdwyning word versoek om ao. Christiaan Robinson by 082 643 6137 of 014 574 5000 te bel.